**เทศบาลตำบลบางสะพานน้อยเชิญเที่ยวงาน**

**ประเพณีลอยกระทง ประจำปี ๒๕๕๘**

**นายชิตชัย จิวะตุวินันท์ นายกเทศมนตรี** เปิดเผยว่า วันลอยกระทง ตรงกับ วันขึ้น ๑๕ ค่ำ เดือน ๑๒ เป็นประเพณีที่สืบทอดมาแต่โบราณ เพื่อระลึกถึงคุณค่าพระแม่คงคาที่ได้อำนวยประโยชน์แก่มนุษย์ โดยในประเทศไทยเริ่มมีมาตั้งแต่สมัยสุโขทัย ประมาณพุทธศักราช ๑๘๐๐ โดยนางนพมาศ สนมเอกของพระร่วงเจ้า เป็นผู้ประดิษฐ์โคมลอยที่ตกแต่งด้วยดอกไม้ เป็นรูป กระมุทกลีบบานรับแสงจันทร์ใหญ่ประมาณเท่ากงระแทะ ล้วนประดับพรรณดอกไม้ซ้อนสีสลับให้เป็นลวดลาย เมื่อพระร่วงเจ้าทรงทอดพระเนตรก็พอพระราชหฤทัย จึงมีพระราชโองการให้จัดพิธีลอยกระทงเป็นประจำทุกปีสืบมา ในคืนวันเพ็ญเดือนสิบสองพระราชพิธีนี้จึงได้ถือปฏิบัติเป็นประจำจนกระทั่งบัดนี้

สำหรับเทศบาลตำบลบางสะพานน้อย ได้จัดงานลอยกระทง เพื่ออนุรักษ์และสืบทอดประเพณีมาอย่างต่อเนื่อง ซึ่งปีนี้ตรงกับวันที่ ๒๔- ๒๕ พฤศจิกายน ๒๕๕๘ มีกิจกรรมการประกวดธิดานพมาศ การประกวดกระทงประดิษฐ์จากวัสดุธรรมชาติ การแสดงดนตรีนักร้องชื่อดัง เช่น ใบเตย อาร์สยาม และวิทย์ ไฮเปอร์ รำวงย้อนยุค การแสดงลำตัดศิลปะพื้นบ้าน สวนสนุก การออกซุ้มจำหน่ายอาหารและสินค้าของฝากมากมาย

 ดังนั้น เทศบาลตำบลบางสะพานน้อย จึงขอประชาสัมพันธ์ เชิญชวนประชาชนทั่วไปได้เข้าเที่ยวชมงาน ณ บริเวณสวนสาธารณะหลังสถานีรถไฟบางสะพานน้อย อำเภอบางสะพานน้อย จังหวัดประจวบคีรีขันธ์ เริ่มตั้งแต่เวลา ๑๘.๐๐ เป็นต้นไป เพื่อร่วมกันอนุรักษ์ส่งเสริมและสนับสนุนประเพณีและวัฒนธรรมของไทย ให้คงสืบไป โดยเฉพาะการประกวดธิดานพมาศ รับสมัครตั้งแต่อายุ ๑๔ – ๒๐ ปี ผู้ชนะเลิศการประกวด ได้รับเงินรางวัล สูงถึง ๙,๐๐๐ บาท เปิดรับสมัครเยาวชนที่ต้องการแสดงออก มีความกล้า สามารถสมัครได้ที่ เทศบาลตำบลบางสะพานน้อย โทร. ๐๘๙-๙๔๔๘๓๘๙ ทุกวัน หรือดูรายละเอียดได้ที่ WWW. bangsaphannoicity.go.th เทียวฟรีชมฟรีตลอดงาน